**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 24.07.2023, ora 08.00 – 25.07.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 25.07.2023, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Vișeu, Iza, Tur, Someșul Mare unde au fost în ușoară creștere datorită precipitațiilor și cursurile mijlocii şi inferioare ale Buzăului, Rm. Sărat, Putnei şi Trotuşului unde au fost în creştere prin propagare.

Pe râurile din bazinele hidrografice: Olt, Vedea, Argeș, Ialomița, Bârlad, pe afluenţii Prutului și pe râurile din Dobrogea debitele au fost relativ staţionare.

Debitele se situează la valori sub mediile multianuale lunare, cu coeficienți moduli cuprinși între 30-90 %, mai mari (în jurul și peste normalele lunare) pe râul Bârzava și mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Vedea, Tazlău, Rm. Sărat, Bârlad, Jijia, pe unii afluenţi ai Sucevei, Moldovei, Bistriței și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general în scădere, exceptând râurile din bazinele hidrografice: Vișeu, Iza, Tur, unde vor fi în creștere datorită precipitațiilor prognozate și propagării și râurile din bazinele hidrografice: Olt, Vedea, Argeș, Ialomița, Bârlad, pe afluenţii Prutului și pe râurile din Dobrogea, unde vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri importante de debite şi niveluri pe unele râuri din nord – vestul și nordul țării, ca urmare a precipitațiilor prognozate sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 24.07 – 25.07.2023 a fost staționar, având valoarea de 3100 m3/s, sub media multianuală a lunii iulie (5350 m3/s).

În aval de Porțile de Fier, debitele au fost în scădere pe sectoarele Gruia – Giurgiu și Brăila – Tulcea, în creștere ușoară pe sectorul Oltenița – Cernavodă și staționare pe sectorul Hârșova – Vadu Oii.

Debitul la intrarea în țară (secțiunea Baziaș) va fi în creștere (3200 m3/s).

În aval de Porțile de Fier, debitele vor fi staționare la Gruia, la Călărași și pe sectorul Brăila – Tulcea, în scădere pe sectorul Calafat – Oltenița și în ușoară creștere pe sectorul Cernavodă – Vadu Oii.

**2.** **Situația meteorologică în intervalul 24.07.2023, ora 09.00 – 25.07.2023, ora 06.00**

**ÎN ŢARĂ**

Vremea a devenit călduroasă, caniculară local în Muntenia și izolat în sudul Olteniei și în vestul Dobrogei, iar indicele temperatură-umezeală a atins și a depășit ușor pragul critic de 80 de unități local în vestul și în sudul țării. Cerul a fost mai mult senin în regiunile sudice și variabil, pe arii restrânse cu înnorări temporare ziua în zona montană, iar noaptea în vest, nord-vest și parțial în centru, unde au fost averse și descărcări electrice. Cu totul izolat, cantitățile de apă au depășit 20 l/mp. Vântul a suflat slab și moderat, cu unele intensificări în Dobrogea, de 50...55 km/h. Temperaturile maxime, în creștere în toate regiunile, s-au situat între 25 de grade la Sulina și 36 de grade la Turnu Măgurele, Videle și București-Filaret. La ora 6, temperatura aerului avea valori cuprinse între 9 grade la Miercurea Ciuc și 26 de grade la Șiria. Spre sfârșitul intervalului în depresiuni izolat s-a format ceață.

**OBSERVAȚII:** De ieri de la ora 6 a fost în vigoare 1 mesaj cod galben pentru fenomene meteorologice periculoase imediate emis de către SRPV Craiova.

**LA BUCUREŞTI**

Vremea a fost caniculară, cu disconfort termic ridicat, iar indicele temperatură-umezeală a atins și a depășit ușor pragul critic de 80 de unități. Cerul a fost senin, iar vântul a suflat slab și moderat. Temperatura maximă a fost de 35 de grade la Afumați și Băneasa și 36 de grade la Filaret, iar la ora 06 se înregistrau 17 grade la stația meteo Băneasa, 20 de grade la Afumați ți 21 de grade la Filaret.

**3. Prognoza meteorologică în intervalul 25.07.2023, ora 09.00 – 26.07.2023, ora 09.00**

**ÎN ŢARĂ**

Valul de căldură va continua să se intensifice și se va extinde în toată țara. Va fi caniculă în toate zonele de câmpie și de podiș, iar indicele temperatură-umezeală (ITU) va depăși pragul critic de 80 de unități, chiar semnificativ în sudul Crișanei, Banat, Oltenia, Muntenia, vestul Dobrogei și în jumătatea sudică a Moldovei, unde disconfortul termic va fi deosebit de accentuat. Temperaturile maxime se vor situa între 30 și 42 de grade , cu valori ușor mai scăzute pe litoral și în deltă, iar cele minime se vor situa în general între 13 și 24 de grade. Cerul va fi variabil, dar în vestul, nordul, nord-estul și centrul teritoriului, gradul de instabilitate se va accentua treptat din orele amiezii și vor fi perioade cu înnorări accentuate, frecvente descărcări electrice, intensificări ale vântului, pe alocuri vijelii, averse ce vor avea și caracter torențial și grindină. În intervale scurte de timp sau prin acumulare se vor înregistra cantități de apă de peste 25...30 l/mp. În celelalte regiuni, astfel de fenomene se vor semnala izolat spre seară și la începutul nopții.

**LA BUCUREŞTI**

Valul de căldură se va intensifica. Va fi caniculă, disconfortul termic deosebit de accentuat, iar indicele temperatură-umezeală (ITU) va depăși cu mult pragul critic de 80 de unități. Temperatura maximă se va situa în jurul a 40 de grade, iar cea minimă va fi de 20...24 de grade. Cerul va fi mai mult senin, dar noaptea va fi o probabilitate redusă pentru manifestări de instabilitate (înnorări accentuate, descărcări electrice, intensificări ale vântului și averse). Vântul va sufla slab și moderat.

1. ***CALITATEA APELOR***

***Administrația Națională Apele Române*** revine cu informații referitor la poluarea accidentală a apelor fluviului Dunărea produsă în data de 19.07.2023, ora 14.30 în urma manevrelor efectuate în zona portului Bechet, județul Dolj menționând faptul că poluarea a fost sistată în data de 21.07.2023, ora 08.30. Personalul din cadrul Formației Bistreț Nedea si Formația FIR au intervenit cu material absorbant pentru neutralizarea produsului petrolier. In urma monitorizării zonei, analizele nu indica o poluare cu substanțe extractibile. Cele 2 (doua) probe de apa, una pe malul stâng, când era bacul tras la mal (proba nr. 1) are valoare la substanțe extractibile 5.6 mg/l si cea de a doua proba după ce a plecat bacul (proba nr. 2) are valoare la substanțe extractibile 5 mg/l. Zona iese din monitorizare.

***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei a III-a de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei a III-a de aplicare a restrictiilor.

Se instituie situatia de restrictii in alimentarea cu apa pentru piscicultura la folosintele:  
 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.  
**Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și treapta a III-a - pentru S.C. AQUAVAS S.A. VASLUI – Sucursala Vaslui din acumularea Solesti.

|  |
| --- |
| ***Administratia Bazinala de Apă Buzău-Ialomiţa*** |
| Din cauza scaderii debitului fluviului Dunarea din ultima perioada, precum si a prognozei hidrologice a debitelor medii zilnice, incepand cu data de 24.07.2023 s-a trecut la aplicarea fazei de atentionare/avertizare pentru sectorul 6.1 Chiciu-Vadu Oii si sectorul 6. Chiciu-Vadu Oii (amonte Chiciu). |
| ***Administratia Bazinala de Apă Jiu*** |
| Incepand cu data de 17.05.2022 a fost oprita alimentarea cu apa a Barajului Valea de Pesti, din Priza Campu lui Neag (Buta), pentru efectuarea lucrarilor de inlocuire a conductei Buta-Baraj. |

1. ***CALITATEA MEDIULUI***
2. **În domeniul aerului**

***Comisariatul Județean Constanța din cadrul Gărzii Naționale de Mediu*** informează despre producerea, în data de 22.07.2023, ora 20.50, unui incendiu la depozitul ilegal de deșeuri din comuna Cogealac, județul Constanta, care s-a manifestat pe o suprafață de aproximativ 0.8 ha, cu degajări mari de fum in atmosfera. Pentru localizarea și stingerea incendiului a intervenit o autospecială de pompieri de la UT Midia. La verificările realizate în data de 24.07.2023, ora 07.46, deșeurile încă ardeau mocnit, fumul degajat era purtat de vânt spre zonele agricole iar suprafața afectată a ajuns la 2.000 mp. Nu s-au înregistrat victime. Nu se cunosc cauzele care au condus la producerea acestui incendiu. In luna iulie 2023, pe același amplasament, au avut loc două incendii în care au ars deșeuri municipale, respectiv în data de 07.06.2023 și în data de 30.06.2023.

1. **În domeniul solului și vegetației**

***Agenția pentru Protecția Mediului Prahova*** informează despre producerea, în 22.07.2023, ora 13.40, pe raza municipiului Ploiești, strada Mihai Bravu, nr 338, județul Prahova, unei poluări accidentale a solului (200 litri motorină) în urma producerii unui accident auto în care a fost implicată o autocisterna încărcată cu G.P.L. Nu au fost scurgeri de G.P.L. în atmosferă. Măsuri întreprinse: I.S.U. Prahova a efectuat un covor de spumă pentru răcire si repunerea pe roti a autocisternei iar Politia rutiera a oprit circulația.

***Comisariatul Județean Constanța din cadrul Gărzii Naționale de Mediu*** informează despre producerea, în data de 18.07.2023, ora 16.04, unui incendiu de vegetație uscată pe raza UAT Poarta Albă. La fața locului s-a intervenit cu 6 autospeciale de pompieri. Incendiul s-a produs pe un teren cu viță de vie dezafectată, în suprafață de circa 80 ha și s-a extins la 3 clădiri dezafectate ce aparțin Penitenciarului Poarta Albă. Evenimentul nu s-a soldat cu victime și nu se cunosc cauzele care au dus la producerea incendiului. În cursul serii de 19.07.2023 incendiul a fost lichidat. Se menționează faptul că deținătorul terenului este SC Compania de Supraveghere IG SRL. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**